**Kristó Gyula díjban részesült**

**Dr. Kis Péter**

*Dr. Kis Péter* főlevéltáros történelem—levéltár szakos diplomával rendelkezik. 1994-től fővárosi könyvtárakban dolgozott, 2002-től a Budapest Fővárosi Levéltár munkatársa.

Történeti kutatásai a késő Árpád-kortól a kora újkorig /a 17. századig/ terjednek. Elsősorban a 13—14. századot tanulmányozza. Különösen értékesek a korra vonatkozó forráspublikációi, de nagyon fontos és újszerű társadalomtörténeti munkássága is. 2004-ben Szegeden védte meg hiánypótló munkaként PhD-értekezését Királyi szolgálónépek a 13—14. században címmel summa cum laude minősítéssel. Ez a mű 2010-ben a Szegedi Középkortörténeti Könyvtár sorozatának 25. köteteként jelent meg.

Szakmai tevékenysége más szálakon is szorosan kapcsolódik a szegedi medievisztikához. Rendszeresen előadóként vesz részt az itteni PhD-konferenciákon, amelyeknek köteteiben

előadásai megjelennek. De más szegedi kiadványokban ugyancsak színvonalas tanulmányokat publikál. Eddig mintegy 31 közleménye jelent meg nagyrészt az országos szaklapokban. Emellett több szerkesztés is fűződik a nevéhez.

Értékes és fontos kutatói munkássága elismeréseként a Kristó Gyula Alapítvány Kuratóriuma

Kis Pétert Kristó Gyula-díjjal jutalmazta 2011. október 12-én.